Тони Айоми
Антъни Франк Айоми (), познат повече като Тони Айоми (Tony Iommi), е британски рок китарист, роден на 19 февруари 1948 г. в квартал Астън на Бирмингам, Англия. Айоми е съосновател и соло-китарист в британската рок група Black Sabbath, като е единственият член, взел участие във всички албуми. Считан е за откривател на тежкото метъл звучене и мрачни рифове, както и за първия метъл китарист.

Биография 
Тони Айоми хваща за пръв път китарата в ранна тийнеджърска възраст, силно вдъхновен от музиката на групата The Shadows, чиито китарист Ханк Марвин се превръща в неговия първи идол. Айоми започва работа в индустриална фабрика в родния си град Бирмингам, където претърпява инцидент, при който са отрязани върховете на средния и безимения пръст на дясната му ръка. Тъй като е левичар, Айоми изпитва трудности при притискането на струните към грифа на китарата, което временно го отказва от свиренето. Голямото му желание да прави музика го принуждава не след дълго отново да се захване с китарата, прилагайки хитрост, за да улесни свиренето с наранените пръсти, слагайки по-меки струни и настройвайки китарата на по-ниска тоналност (от Е в С#), така че струните да са по-отпуснати и изискващи по-малко усилия за притискане. За пръстите си Айоми си измайсторява изкуствени протези от разтопена пластмасова бутилка, които да заместят липсващите върхове. Всичко това резултира в по-тежко звучене, като на практика по този начин Айоми полага основите на метъл саунда, като този прийом е използван от всички бъдещи метъл групи и се превръща в основна характеристика на този жанр.

Музикална кариера 
В началото на кариерата си Айоми взима участие в няколко блус и рок групи, най-успешната от които е ъндърграунд формацията Mythology, а през 1967 година, след нейното разпадане, основава групата Polka Tulk Blues Band или просто Polka Tulk, чиито останали членове са приятелите му от училищните години Терънс „Гийзър“ Бътлър и Бил Уорд, както и все още никому неизвестният Джон „Ози“ Озбърн, който е доведен от Бътлър. Двамата са свирили заедно преди това в групата Rare Breed. Името Polka Tulk е по идея на Ози Озбърн, видял го на кутия от талкова пудра. Айоми напуска за кратко, с идеята да се присъедини към Jethro Tull през 1968, но съвсем скоро, само след едно участие с Jethro, се връща, а Polka Tulk междувременно е прекръстена на Earth. Малко по-късно името е сменено на Black Sabbath (решението е взето поради съвпадение с друга британска група) след като Ози и Бътлър гледат филм на ужасите по новела на Денис Уетли със същото име и решават да правят страшна музика.

В първите четири албума Тони Айоми създава канони в използването на китарата и в метъла със своите тежки и мрачни рифове, непознати дотогава, а песни като „Paranoid“, „Iron Man“, „Black Sabbath“, „NIB“ и „War Pigs“ са образец за метъл групите и до днес.

След изкарването на шест изключително успешни албума, вокалистът Ози Озбърн напуска групата през 1979, като е заместен от Рони Джеймс Дио. Тази промяна е резултат от различията между Ози и Айоми в представите им за стиловата насока, като Айоми настоятелно налага по-прогресивен и експериментаторски саунд. Идеята обаче не се харесва на Ози, който държи групата да продължи по старата изпитана формула от първите няколко албума. В спора надделява Айоми и Ози е принуден да напусне. Следващите години са белязани от многобройни промени в състава, като на вокалите се сменят имена като Йън Гилън, Глен Хюз и Тони Мартин.

През 1984, след многобройни кавги и напускания на отделни членове, групата Black Sabbath на практика не функционира и Тони Айоми решава да издаде своя първи солов албум, озаглавен „Seventh Star“, но издателската къща го принуждава да подпише албума като „Black Sabbath с участието на Tony Iommi“, тъй като договорът на марковото име „Black Sabbath“ не е изтекъл и в противен случай компанията би претърпяла финансови загуби. Вокалист в него е Глен Хюз.

През 2000 година излиза първият изцяло солов албум на Айоми, озаглавен просто „Iommi“. Вокалите в него изпълняват различни музиканти, сред които Ози Озбърн, Хенри Ролинс, Дейв Грол (Nirvana, Foo Fighters), Фил Анслемо (Pantera), Били Корган (The Smashing Pumpkins) и Серж Танкиан (System of a Down).

2005 е годината на издаването на втория му солов албум, наречен „Fused“, който е съвместна продукция с бившия член на Deep Purple и Black Sabbath Глен Хюз, изпълняващ всички вокални партии и свирещ на бас китарата. Хюз взима дейно участие и в написването на песните, които въпреки това са дело главно на Айоми.

Понастоящем Айоми работи по своя солов проект, като паралелно с това участва в концертни изяви на реюниъна на Black Sabbath, в оригинален състав (освен Айоми още Ози, Бътлър и Уорд).

Heaven And Hell 
През Октомври 2006 Тони Айоми съобщава, че ще започне турне с екс-членове на Black Sabbath – Бил Уард, Гийзер Бътлер и Рони Джеймс Дио, но под името Heaven and Hell. Името е избрано, за да се прекрати свързването на бандата и музикантите с бившия член Ози Озбърн. По-късно е съобщено, че Бил Уард няма да участва и на негово място идва Вини Апис.

Групата започна турнето си в САЩ през април с групите Megadeth и Machine Head като подгряващи групи. През 2007 г. групата записа три нови парчета, които включи в излезлия през ноември сборен албум The Dio years. Новите парчета са Shadow of the wind, Ear in the Wall и The Devil Cried. Освен това беше заснет на DVD концертът им в прочутата Radio City Music Hall в Ню Йорк. Видеото излезе на пазара в края на 2007 г. През първата половина на 2008 г. Heaven and Hell заедно с Judas Priest и Motorhead направиха поредица от концерти в Северна Америка, а след края на турнето влязоха в студио, започвайки работа по новият албум на групата. Албумът излезе на пазара през април 2009 г.

Солова дискография 
 Iommi (2000)
 Fused (2005)

Вижте също 
 Black Sabbath
 Ози Озбърн
 Гийзър Бътлър
 Бил Уорд
 Heaven and Hell

Външни препратки 
 Официален сайт на Тони Айоми

Английски китаристи
Членове на Блек Сабат
Родени в Бирмингам